Koningin sê 'nee dankie' vir toekenning vir oues | Maroela Media
Koningin Elizabeth II met haar amptelike verjaarsdagvieringe in Junie vanjaar. (Foto: The Royal Family/Twitter)
Koningin Elizabeth II, wat vroeër vanjaar haar 95ste verjaardag gevier het, is "nog veels te jonk van gees" en daarom het sy hoflik – en effens tong in die kies – die Oldie of the Year-toekenning deur die Britse tydskrif The Oldie van die hand gewys.
The Oldie is 'n bekende Britse tydskrif, met die ouer garde as teikenmark, wat maandeliks uitgegee word en dien "as 'n lighartige alternatief vir 'n media wat behep is met jeugdigheid en bekendheid," lui die tydskrif se webwerf.
Die afgelope 29 jaar vereer die tydskrif 'n ouer Britse bekende met 'n Oldie of the Year-toekenning – vorige wenners was onder andere Eileen Atkins, Glenda Jackson, Peter Blake en David Hockney.
"Haar koninklike hoogheid glo jy is so oud soos jy voel, en daarom glo die koningin dat sy nie aan die relevante kriteria voldoen om dié toekenning te aanvaar nie en hoop dat julle 'n verdienstelike ontvanger sal vind," het Tom Laing-Baker, die koningin se assistentprivaatsekretaris, in 'n brief gesê wat Dinsdag deur die tydskrif gedeel is.
The Oldie het duidelik 'n sagte plekkie vir die koninklike familie. In 2012 is die koningin se ontslape eggenoot, prins Phillip, wat in April vanjaar in die ouderdom van 99 oorlede is, as Consort of the Year aangewys.
Hy het die toekenning hartlik aanvaar. "Daar is niks beter vir die moraal as om herinner te word aan die jare wat verbygaan nie – al gaan dit elke jaar vinniger – maar dit is lekker om enigsins onthou te word," het die prins destyds geskryf.
Die koningin, wie se ma in 2002 in die ouderdom van 101 oorlede is, sal in 2022 'n verstommende 70 jaar op die Britse troon met 'n platinumjubileum vier.
Hierdie vrou is 'n Dame, 'n Lady.
"Lank sal sy lewe,lank sal sy lewe in haar gloria,in haar gloria."
'n Klap in die gesig vir hierdie mense wat dit goedgedink het om haar op so 'n wyse te vereer, dieselfde mense wat die Britse koningshuis vir jare ondersteun. Die ouvrou is 95jr oud, hoe jonk wil jy wees !! Tipiese koninklike snobisme, is mos benede haar.